
Desfăşurarea şedinţei conform agendei

1. Cuvînt de salut  
Dna Ministru Maia Sandu a salutat membrii Consiliului Sectorial de Asistenţă Externă și a anunțat tematica ședinței ”Reforma învățămîntului profesional-tehnic”. De asemenea, a informat participanții despre principalele elemente de noutate în Codul Educației, aprobat recent de Parlament, care promovează accesul, relevanța și calitatea în educație. De asemenea, și-a exprimat speranța că partenerii de dezvoltare vor sprijini în continuare Ministerul Educației în procesul de implementare a Codului Educației. 

Dna Loretta Handrabura, viceministră, a accentuat importanța subiectului pus în discuție, ce vizează o reformă care are drept finalitate un sistem de educație profesional-tehnic competitiv, care răspunde cerințelor pieței muncii naționale și regionale. Viceministra a exprimat recunoștința partenerilor fideli de-a lungul ultimilor ani în sectorul vizat, cum sunt ADA, LED, KulturKontakt Austria și GIZ. Mai multe proiecte au fost menționate ca exemple de succes, care trebuie să fie continuate și diseminate pe întregul sistem, fiind convergente cu obiectivele de reformă: Proiectul ADA și KulturKontakt Austria ”MOL-AGRI”, în cadrul căruia au fost create 2 centre de competență în domeniul învățămîntului agroindustrial (Școala Profesională din Nisporeni și Școala Profesională din Leova); proiectul ADA și KulturKontakt “Firmele de Exercițiu“ a introdus o formă nouă de educație antreprenorială axată pe dobîndirea deprinderilor practice în cadrul unei firme virtuale; modelul inovator de formare a cadrelor didactice promovat prin proiectul CONSEPT, finanțat de LED, este foarte apreciat de profesori. Alte proiecte, care au anticipat multe elemente de reformă pe dimensiunea curriculară și formativă, sînt proiectele - ADA pentru școlile profesionale în domeniul TIC, în sectorul apă și canalizare, proiectul LED în agricultură.   

2. Progrese în implementarea reformei învățamîntului profesional-tehnic și nevoile de asistență 

Dl Gîncu Silviu a structurat prezentarea pe cele 6 obiective ale Strategiei și fiecare obiectiv pe 3 componente: ce a fost realizat, în proces de realizare și nevoile de asistență. 

Cele mai importante realizări ale Ministerului în implementarea reformei sînt: 
· Cartografierea rețelei de instituții;
· Regulamentul de funcționare a Centrelor  de excelență;
· Metodologia de cercetare privind studiul pieţei muncii;  
· Regulamentul de organizare și desfășurare a învățămîntului dual, contractul de ucenicie;
· Metodologia de elaborare a calificărilor;  
· Documente reglatorii cu privire la implementarea sistemului de credite;  
· Curricule modulare aprobate și Curricule în proces de pilotare;
· Formarea cadrelor didactice, manageriale, maiștri-instructori;
· Sistem de atestare introdus;
· Noi meserii, la solicitarea agenților economici;
· Discipline atractive, din perspectiva dezvoltării ariei de formare profesională (discipline la liberă alegere, opționale, activități extracurriculare etc.).

În proces de desfășurare sînt următoarele activități:
· Planul de restructurare (UE, GOPA);
· Identificarea instituțiilor în baza cărora vor fi instituite Centre de Excelență;
· Experimentarea sistemului dual de instruire profesională (ȘP nr.5 – Draxlmaier);
· Studiul pieței muncii;
· Implementarea unui mecanism nou de interacţiune a învăţămîntului profesional tehnic cu mediul economic (Consiliul Coordonator, platforma de dialog social). 
· Crearea Agenției Naționale de Asigurare a Calității în Învățămîntul Profesional;
· Elaborarea Calificărilor pentru învăţămîntul profesional tehnic;
· Elaborarea unui mecanism nou de finanţare;
· Planul de dezvoltare strategică a Centrului Republican de Dezvoltare a Învățămîntului Profesional (CRDIP) - UE, GOPA;
· Implementarea Sistemului de Credite de Studii Transferabile; 
· [bookmark: _GoBack]Modernizarea continuă a curriculei pentru învăţămîntul profesional tehnic (UE, GOPA); 
· Modernizarea sistemului de formare iniţială a maiştrilor-instructori și a cadrelor didactice;
· Dezvoltarea modelelor de formare profesională continuă: maiştri-instructori, cadre didactice/manageriale;
· Asigurarea condiţiilor de motivare şi avansare în carieră a personalului didactic;
· Modernizarea modelelor de orientare profesională şi de ghidare în cariera profesională a elevilor din învăţămîntul general şi profesional tehnic (ADA, CEDA).

Nevoile de asistență pe termen scurt și mediu se prefigurează în următoarele direcții:

· Dezvoltarea și consolidarea capacităților instituționale, ca urmare a Planului de Restructurare;
· Elaborare planurilor strategice de dezvoltare instituţională (extinderea proiectului CONSEPT pe alte școli);
· Consolidarea capacităților Centrelor de Excelență (GIZ în agricultură, ADA și STRABAG în construcții);
· Crearea centrelor de validare a învăţării formale şi non-formale;
· Extinderea sistemului de instruire duală pe diferite sectoare ale economiei naționale;
· Instruirea resurselor umane în domeniul managementului calităţii; 
· Îmbunătăţirea condiţiei fizice a sălilor de studii, atelierelor de producţie şi căminelor, dotarea instituţiilor cu echipament şi mobilier modern;
· Consolidarea capacităților CRDIP; 
· Modernizarea continuă a tehnologiilor didactice moderne, inclusiv prin aplicarea TIC; 
· Elaborarea și publicarea de materiale didactice, curricula, suporturi de curs, materiale instructive;
· Elaborarea unui Program de dezvoltare a resurselor umane în învățămîntul profesional tehnic;
· Cursuri de formare profesională inițială și continuă, de tip master class;
· Cursuri de formare profesională continuă a cadrelor didactice/manageriale în management, administrarea resurselor financiare, managementul resurselor umane, TIC etc.
· Urmărirea traseului profesional al absolvenţilor învăţămîntului profesional tehnic;   
· Promovarea noilor meserii/profesii şi specialităţi în cadrul învăţămîntului profesional tehnic, care vor anticipa cerinţele pieţei muncii;
· Sprijin în implementarea Strategiei de comunicare (elaborat UE, GOPA).

Dl Gîncu S. a prezentat cîteva date despre procesul de admitere: 
La 11564 de locuri planificate au fost depuse în total 11189  de cereri  (96,75%),  corespunzător: 
· Cu finanțare bugetară 10844 de locuri – 10474 de cereri  (96,58%)
· Cu taxă: 720 de locuri - 640 de cereri (88,88%)
Astfel, Planul de admitere a fost realizat în proporție de 86,35%, din 11564 de locuri au fost acoperite 9986 de locuri, inclusiv: 
· Buget - au fost acoperite 9388 (86,57%) din 10844 de locuri
· Cu taxă - au fost acoperite 586 (81,38%) din 720 de locuri
Date despre candidații absolvenți de liceu:
398 de candidați  sînt  absolvenți de liceu, dintre care: 
· 102 candidați în baza diplomei de Bacalaureat și
· 296 candidați în baza adeverinței de absolvire a programului liceal.
În colegii situația este mai bună - s-au depus mai multe cereri decît locuri oferite: 
· La 7841 de locuri oferite în baza studiilor gimnaziale au fost depuse 11903 cereri; 
· La 1150 locuri în baza studiilor liceale au fost depuse 1302 cereri; 
· Au fost înmatriculați 595 elevi în baza diplomei de BAC și 441 fără BAC. 

Dl Frick (LED) a întrebat care sînt planurile Ministerului față de instruirea continuă.

Dna  Ministru a răspuns că un plan de dezvoltare a resurselor umane este la nivel de idee. Ar putea să fie elaborat în paralel cu cel pentru învățămîntul pre-universitar. Avem nevoie de asistență și pentru prima și pentru a doua. Se dorește demonopolizarea acestui segment. În acest context, Ministerul are un plan cu referire la IȘE. În același timp trebuie să li se acorde altor instituții dreptul de a oferi servicii de instruire.

Dna Handrabura L. a menționat că pe discipline de specialitate monopolul îl deține UTM. De asemenea, a adăugat că în viitoarele Centre de Excelență se preconizează crearea departamentelor de perfecționare continuă. Viceministra și-a exprimat dorința ca și Camera de Comerț și Industrie să aibă capacitatea pe care o are omologul său în Austria.

Dna Cotici (CCI) a comunicat că la obiectivul 5 (formarea continuă a cadrelor didactice/manageriale) Camera de Comerț și Industrie este deschisă să colaboreze cu Ministerul. CCI implementează un program de instruire pentru directorii școlilor profesionale, care va continua și în anii următori.    

2. Raportul privind cartografierea instituțiilor de învățămînt profesional tehnic

Dl Stoica (GOPA) a prezentat raportul, care reprezintă nu numai o  radiografiere a situației de moment cu date care pot fi utilizate pentru alte exerciții, dar și o analiză diagnostică longitudinală pe ultimii 6 ani (2008-2013). Au fost colectate date pe 5 componente: a) Resursele umane ale instituţiilor de învățămînt profesional; b) Baza tehnico-materială a instituțiilor; c) Procesul educațional; d) Colaborarea cu mediul economic; e) Finanțarea activității instituțiilor de învățământ. Sînt date care pot fi utilizate de cei care administrează, conduc și care vor să investească în sistem. 
Rețeaua este compusă din 97 de instituții (8.920 angajați și 42.713 elevi): 
· 38 colegii (4.880 angajați și 25.990 elevi)
· 46 școli profesionale (3.526 angajați și 15.284 elevi)
· 13 școli de meserii (514 angajați și 1.439 elevi)

În totalul de personal, predomină personalul tehnic și auxiliar (43,6%).  Situația mai dramatică este în școlile de  meserii 54%. În acestea din urmă există multe cazuri în care raportul este de 1 angajat/ 2-3 elevi. Media europeană este 1 angajat/12-13 elevi. 
Numărul de posturi aprobate 10765,85 – numărul de posturi completate 10460.65 . Necompletate sînt 300 de posturi, iar acoperite prin activitate peste normă didactică  - 1518.65. Cele mai multe ore le au maiștrii. Supraîncărcarea acestora afectează calitatea predării.  
La capitolul vechimea în muncă situația este relativ bună , circa 40%  au vechimea în muncă pînă la 15 ani, ceea ce coincide cu proporția cadrelor didactice tinere. În colegii avem cel mai mare procent de pensionari 23%. 
Însă cel mai îngrijorător capitol este calitatea pregătirii cadrelor didactice.  Aici este nevoie de multe investiții în perfecționare. Din păcate puține cadre didactice își doresc avansare în carieră. Mai mult de 65% nu au nici un grad didactic. 
Numărul de elevi beneficiari ai sistemului de învățămînt profesional tehnic este în descreștere. Cauzele acestui trend sînt determinate atît de declinul demografic, fenomen social obiectiv, cît și de lipsa de conștientizare din partea părinților că o meserie are perspectivă nu mai rea decît cariera academică.  
Scăderea numărului de elevi pe toate tipurile de instituții este aceeași. 
La capitolul alocări financiare se atestă o creștere constantă, cu creșteri spectaculoase în dotări. S-a investit mai puțin în școlile de meserii, acestea fiind și mai puține la număr. 
În ceea ce privește finanțarea per elev, cifrele denotă că învățămîntul profesional tehnic este cel mai scump, cu finanțare per elev în unele școli depășind 30 mii lei. Unele școli au doar 30-40 elevi și 70-80 personal angajat. 
În concluzie, creșterea finanțării per elev în sector nu este justificată, din contra numărul de elevi și numărul de absolvenți care își  găsesc un loc de muncă descrește constant. 
Structura cheltuielilor este dominată de salarii 56%. Doar 2-6% pentru procesul educațional, ceea ce este prea puțin. 
Evoluția cheltuielilor extrabugetare a crescut în perioada analizată. 
În Colegii taxa de studii (54%) predomină în detrimentul altor venituri, cum sînt cooperarea cu mediul economic, formarea continuă etc. Doar 2% din veniturile extrabugetare provin din formarea continuă. 
În școlile profesionale 55% din veniturile extrabugetare provin din serviciile prestate. Și colaborarea cu mediul economic e mai bună (12% față de 4% pentru colegii).
Alocările bugetare și extrabugetare care revin unui elev în anul de studii 2012-2013:
· în școala de meserii este 22,33 mii MDL, 
· în școlile profesionale – aproape 20,00 mii MDL, 
· în colegii 14,55 miii MDL, 
· media pe sistem fiind de 16,54mii MDL. 

Concluzii :
· Există suficiente instituții și informații care pot constitui exemple de bună practică;
· Centrele de excelență vor avea un puternic impact, atît în ceea ce privește calitatea învățămîntului profesional, cît și percepția acestuia de către public;
· Finanțarea, investițiile și donațiile au crescut continuu și se situează la un nivel acceptabil, dar nu sînt distribuite eficient;
· Există suficiente cazuri în care practica elevilor se realizează organizat în întreprinderi și este monitorizată corespunzător;
· Există instituții implicate în proiecte internaționale, inclusiv pentru dotări;
· Există instituții care din punctul de vedere al indicatorilor au performanțe slabe sau medii, dar care au potențial real de creștere; 
· MoE trebuie să-și îndrepte atenția în egală măsură către instituțiile cu performanțe medii și bune.
Recomandări: 
· Coerența și coordonarea în investirea resurselor financiare trebuie să fie pe prim plan (ex. curriculum, manuale, formarea cadrelor didactice, echipamente pe verticală și pe orizontală în aceiași meserie);
· Formarea cadrelor didactice/managerilor;
· Asigurarea instituțiilor cu manuale și/sau materiale didactice;
· Monitorizarea instituțiilor (procesul didactic, practica elevilor, statul de personal, înmatricularea elevilor, cheltuielile, veniturile din surse extrabugetare etc.).

Exemplu de analiză longitudinală pentru meseria Brutar: 
În Republica Moldova există 4 instituții care pregătesc brutari. Raportul numărul de elevi la numărul de angajați pe economie în meseria dată constituie 2,7%. Aceste date ne sugerează că nu există un studiu al pieței muncii care să specifice necesarul de forță de muncă pe fiecare meserie.  De exemplu, s-ar putea să existe o cerere mai mare pentru brutari. Dacă vom avea date similare pentru fiecare meserie, s-ar putea ca acestea să ajute la îmbunătățirea situației.  
 
Concluzia generală: În pofida percepției negative din partea societății, există premise pentru dezvoltarea învățămîntului profesional tehnic. 

În încheierea prezentării, dl Stoica a anunțat participanții la ședință că proiectul a făcut calcule pe costul unui standard ocupațional, curriculum, calificare, materiale didactice pentru cine este interesat să investească. 

Dna Ministru a comunicat că aceste date vor fi folosite pentru reformarea rețelei. 

Dl Frick (LED) a întrebat dacă s-a estimat costul implementării curriculei și a rugat împărtășirea rezultatelor cartografierii. 

Dna Ministru a confirmat că  Ministerul în calitate de proprietar al bazei de date poate să le prezinte și partenerilor de dezvoltare. 

Dna Olefir (WB) a mulțumit pentru prezentarea excelentă și a întrebat dacă s-au făcut studii privind orientarea profesională în Republica Moldova. 

Dna Ministru a replicat că este adevărat că absolvenții nu prea știu cum să-și aleagă profesia. În acest sens, în curînd va demara un proiect ADA în domeniul orientării profesionale, prin care se va introduce o disciplină nouă de orientare profesională.

Dna Olefir (WB) și-a exprimat interesul să colaboreze în acest domeniu.

Dl Arion V. (Oficiul ERASMUS+) a întrebat cum ar putea învățămîntul superior să sprijine învățămîntul profesional-tehnic.  

Dl Stoica (GOPA) a spus că un sprijin important poate fi pentru formarea inițială și continuă a cadrelor didactice. Competiția naște calitate. Al doilea aspect, ar fi colaborarea pentru crearea de parteneriate în campanii de promovare a atractivității școlilor profesionale. 

Dna Handrabura L. a menționat că vede cooperarea între cele două niveluri de învățămînt pe 2 coordonate: coparticiparea la elaborarea calificărilor și asigurarea calității. Implementarea sistemului de credite în colegii și recunoașterea a maximum 30 de credite din învățămîntul profesional în cel superior este o altă dimensiune pentru parteneriat.

Dl Frick (LED) a adăugat și Centrul de Instruire Continuă pentru cadrele didactice din învățămîntul profesional din cadrul UTM. De asemenea, universitățile ar putea să se implice în elaborarea materialelor didactice.

Dna Handrabura L. a sugerat și centrele de validare a învățămîntului informal și non-formal.

Cele 10 Centre de Excelență care vor fi create în anii următori vor trebui să stabilească parteneriate strategice cu mediul economic, a menționat dl Stoica (GOPA). În acest context, o triadă Centru de Excelență+Agent Economic+Universitate ar crește prestigiul acelui Centru de Excelență. 

Dl Mayr (KKA) a întrebat dacă reorganizarea presupune închiderea școlilor – ex. datele ar putea permite o ierarhizare a școlilor. 

Dna Ministru a replicat că următoarea etapă este Planul de Restructurare. Dar nu va fi aprobat în următoarele 2 luni. 

Dna Ieșeanu (UNDP) a adus la cunoștință că în noua fază a Proiectului ”Energie si Biomasă”, unul din componentele proiectului se axează pe pregătirea profesională în domeniul energiei regenerabile. Proiectul este deschis pentru colaborare continuă pentru a face conexiuni dintre piața muncii, care se dezvolta rapid, și învățămîntul profesional. Aceasta va constitui continuarea bunei cooperări cu Ministerul Educației, atunci cînd acesta a fost susținut în instituționalizarea disciplinei energie regenerabilă și pilotarea acestuia în 300 de instituții. 

Dna Handrabura a confirmat importanța coordonării acestor activități cu Ministerul și a dat un exemplu de proiect în domeniul apei și canalizării, cînd după ce s-au făcut investiții serioase în sector, s-a descoperit că nu exista calificare în meseria respectivă. Fabricarea de peleți implică calificarea necesară, dar trebuie de văzut dacă avem nevoie de o nouă meserie. 

Dna Ministru a reiterat solicitarea către partenerii de dezvoltare să consulte Ministerul înainte de a face o investiție serioasă. 

Dl Moeller (GOPA) a sugerat ministerului că elaborarea standardelor pentru cadrele didactice ar putea fi considerate în procesul de reformă.

Dna Handrabura L. a menționat că avem standarde în învățămîntul general obligatoriu. Dar propunerea este pertinentă și acestea vor fi diferite în învățămîntul profesional tehnic. 

Dna Ministru a menționat că există două tipuri de standarde în învățămîntul preuniversitar. Acestea ar putea fi ajustate și la ciclul pus în discuție.

Dl Stoica (GOPA) a comunicat că în România există patru standarde pentru profesori: pentru profesori debutanți; pentru formarea continuă a profesorilor și pentru cei care vor să obțină grade didactice.

Dl Schaumberger (ADA) a informat că în anul 2015 va fi lansat procesul de programare a noii Strategii de asistență 2016-2020. Reprezentanții ADA vor veni la Minister să coordoneze prioritățile strategiei. 

Pentru LED este aceeași situație, a spus dl Frick.  De asemenea, a adăugat că LED va evalua nevoia de schimbare a asistenței viitoare și va adapta la situația din sector.  

Dna Ministru a mulțumit tuturor participanților la ședință pentru discuții utile și a îndemnat partenerii să se adreseze Ministerului cînd decid să acorde asistență pe domeniile prezentate în cadrul ședinței.




Preşedinte 					Maia SANDU
Ministru 

